**อาลีน แกลร์ อาลาร์** (ฝรั่งเศส: *Aline Claire Allard*; 25 ธันวาคม พ.ศ. 2455 – 7 กันยายน พ.ศ. 2520) เป็นนักการทูตและบุคคลสาธารณะชาวฝรั่งเศส-ลาว เป็นอดีตบาทบริจาริกาของเจ้าสุวรรณภูมา และเชื่อว่าเธอมีอิทธิพลต่อสามีอย่างสูงในช่วงที่ยังดำรงตำแหน่งนายกรัฐมนตรี

ประวัติ
-------

อาลีน แกลร์ อาลาร์ เกิดเมื่อวันที่ 25 ธันวาคม พ.ศ. 2455 ที่แขวงเชียงขวาง ลาวในอารักขาของฝรั่งเศส บิดาชื่อนูมา พร็อสแปร์ อาลาร์ (*Numa Prosper Allard*) รัฐการชาวฝรั่งเศส ดำรงตำแหน่งประธานหอการค้าและการเกษตรลาว กับมารดาชาวลาว

เธอถูกส่งไปเรียนที่ฮานอยและปารีส ในสถาบัน École Normale Supérieure de Fontenay-aux-Roses หลังสำเร็จการศึกษา เธอประกอบกิจเป็นนักการทูต เริ่มทำงานที่ปาแลเดนาซียง นครเจนีวา ประเทศสวิตเซอร์แลนด์ จากนั้นได้ทำงานเป็นที่ปรึกษาสมัชชาสหภาพฝรั่งเศสช่วง พ.ศ. 2500–2502 และตลอดชีวิตการทำงานของเธอ อาลีนเป็นหนึ่งในคณะผู้แทนจากลาวที่ทำงานในองค์การสหประชาชาติ โดยมีบทบาทสำคัญอย่างยิ่งในประเด็นทุพโภชนาการและบทบาทของสตรีประเทศโลกที่สาม นอกจากนี้เธอยังดำรงตำแหน่งเป็นผู้อำนวยการฝ่ายวัฒนธรรมสัมพันธ์ระหว่างประเทศของลาวอีกหนึ่งตำแหน่ง

อาลีนเป็นสมาชิกภาพของสถาบันบัณฑิตวิทยาศาสตร์โพ้นทะเล (*Académie des sciences d'outre-mer*) ในประเทศลาว ด้วยเหตุนี้อาลีนจึงได้รับพระราชทานเครื่องราชอิสริยาภรณ์ล้านช้างร่มขาวของราชอาณาจักรลาว เครื่องอิสริยาภรณ์ปาล์มอากาดามิก (*Ordre des Palmes académiques*) ชั้นอัศวิน และเครื่องอิสริยาภรณ์เลฌียงดอเนอร์ (*Ordre national de la Légion d'honneur*) ชั้นอัศวิน จากประเทศฝรั่งเศส

อาลีน แกลร์ อาลาร์ เสียชีวิตด้วยอาการหัวใจวายเมื่อ พ.ศ. 2520 ณ บ้านพักฤดูร้อนในอิลเดอเร (*Île de Ré*) ซึ่งเป็นเกาะนอกชายฝั่งมหาสมุทรแอตแลนติกของประเทศฝรั่งเศส

ชีวิตส่วนตัว
------------

อาลีน แกลร์ อาลาร์ สมรสกับเจ้าสุวรรณภูมา นายกรัฐมนตรีลาวสี่สมัย เมื่อ พ.ศ. 2476 มีพระโอรส-ธิดาด้วยกัน 4 พระองค์ หนึ่งในนั้นคือ เจ้ามังคลา สุวรรณภูมา นักเคลื่อนไหวทางการเมือง ส่วนตัวเธอนับถือศาสนาคริสต์นิกายโรมันคาทอลิก และเธอก็เลี้ยงพระบุตรทุกคนให้เป็นคาทอลิกเช่นเธอ

หลังการเสกสมรสเธอได้กลายเป็นสุภาพสตรีหมายเลขหนึ่งของประเทศลาว มีชื่อเสียงในด้าน "ความเฉลียวฉลาดที่มีชีวิตชีวา" และ "มีไหวพริบทางการเมือง" เธอได้รับการยกย่องอีกว่า เธอมีอิทธิพลต่อการตัดสินใจของสามี นักวิจารณ์ในยึคนั้นบางคนแสดงความคิดเห็นว่า อาลีนคือที่มาของความคิดนิยมตะวันตกของเจ้าสุวรรณภูมา

ภายหลังอาลีนได้หย่ากับเจ้าสุวรรณภูมาใน พ.ศ. 2512

อ้างอิง
-------

1. 1 2 3 4 5 6 7  "Princess Souvanna Phouma Dies; Divorced Wife of Ex‐Laotian Chief". *The New York Times* (ภาษาอังกฤษแบบอเมริกัน). 1977-09-09. ISSN 0362-4331. สืบค้นเมื่อ 2022-02-09.
2. 1 2 3 4 5 6 7 8 9  "SOUVANNA-PHOUMA (NÉE ALLARD) Aline Claire, princesse". *Comité des travaux historiques et scientifiques* (ภาษาฝรั่งเศส). สืบค้นเมื่อ 2022-02-09.
3. ↑  Louankang, Siamphone (2009-05-01). "Daraphon Souvanna Phouma Stieglitz, community activist". *LaoAmericans* (ภาษาอังกฤษแบบอเมริกัน). สืบค้นเมื่อ 2022-02-09.
4. ↑  Hanna, Willard A. (1964). *Eight Nation Makers* (ภาษาอังกฤษ). St. Martin's Press.
5. ↑  "Princess dies". *Democrat and Chronicle*. 1977-09-10.
6. ↑  "Hunger Fight Errors Cited By Princess". *The Indianapolis Star*. 1963-06-07.
7. ↑  Pearson, Drew (1963-06-18). "World Food Congress Colorful Event; Congressmen Protest Rude Committee". *The Express*.
8. ↑  "Princess Souvanna Phouma Dies At 65". *The Indianapolis News*. 1977-09-10.
9. ↑  "Prince Souvanna of Laos dies". *UPI* (ภาษาอังกฤษ). 1984-01-11. สืบค้นเมื่อ 2022-02-09.
10. ↑  *The New York Times Biographical Service* (ภาษาอังกฤษ). Vol. 5. University Microfilms. 1974.
11. ↑  Valko, William G. (1969). *The Illustrated Who's who in Reigning Royalty: A History of Contemporary Monarchical Systems* (ภาษาอังกฤษ). Community Press.
12. ↑  "Sketches of Leaders of Laotian Factions". *The New York Times*. 1962-05-16.
13. ↑  James, Rembert (1960-11-29). "Reds Of Varying Shades Covet Control Of Laos". *The Cincinnati Enquirer*.
14. ↑  "Leaders in Laos". *The New York Times*. 1962-05-20.
15. ↑  "'Neutralist' Laotian". *Chattanooga Daily Times*. 1961-04-30.